Trawsgrifiad o gyfweliad â Steve Morris, o Goleg y Celfyddydau a’r Dyniaethau, ym mis Mawrth 2019 am ei resymau dros geisio cydnabyddiaeth Cymrodoriaeth yr Academi Addysg Uwch.

**Steve –** Rwyf yn Adran y Gymraeg, ond mae fy ngwaith addysgu ym maes Ieithyddiaeth Gymhwysol felly rwyf rhwng y ddwy adran o ran yr hyn rwyf yn ei wneud. Mae’r rhan fwyaf o’m gwaith addysgu, ac ar hyn o bryd fy holl waith addysgu, drwy gyfrwng y Gymraeg, ond o ran disgyblaeth, dechreuais i weithio yma’n llawn amser ym 1991 a chyn hynny, roeddwn i wedi gweithio yma fel tiwtor rhan-amser yn yr hyn a elwid ar y pryd yn Adran Astudiaethau Allanol ers yr 80au. Felly mae’n yrfa hir yn rhan-amser ac yn amser llawn yma ym Mhrifysgol Abertawe

**Louise** – Felly, pam gwnaethoch chi wneud cais am gydnabyddiaeth Cymrodoriaeth?

**Steve –** Rwy’n credu, gan fy mod i wedi bod yma ers cynifer o flynyddoedd ac wedi ymgymryd â chynifer o rolau gwahanol pan oeddwn i’n gweithio'n dysgu'n allanol ac yna’n gweithio gydag AABO, rydych chi wrthi’n addysgu yn y gymuned, ac mae’n wahanol i addysgu israddedigion amser llawn ar y campws. Ac ar ôl yr holl amser hwn, meddyliais i efallai y byddai’n amser da
i gymryd saib, adfyfyrio ar y math o addysgu roeddwn i’n gyfarwydd ag ef drwy gydol fy ngyrfa, ac mae’n rhoi cyfle i chi adfyfyrio o ddifrif ar yr hyn rydych chi wedi bod yn ei wneud. Hefyd, rwy’n credu bod tueddiad i gyrraedd yr adeg honno yn eich gyrfa a meddwl ‘o wel, mae wedi gweithio hyd yma, felly af fi ymlaen i wneud pethau fel hyn”, a dw i ddim yn credu bod hynny’n ffordd dda o ystyried fel rydym yn addysgu, mewn sawl ffordd.

Dyw hi ddim yn gwneud unrhyw niwed i gymryd stoc, ystyried ble rydych chi arni ac efallai newid sut rydych chi’n gwneud pethau neu addasu ar gyfer amgylchiadau gwahanol, ac roeddwn i’n meddwl y byddai ymuno â’r Academi Addysg Uwch yn rhoi’r cyfle i mi wneud hynny.

**Louise** – Felly a oes rhywbeth lle gwnaeth y broses newid eich meddylfryd a’ch agwedd? Sonioch chi am addysgu mathau gwahanol o fyfyrwyr yn gynharach yn eich gyrfa a bellach israddedigion. Oedd y broses gwneud cais am Gymrodoriaeth yn cynnwys unrhyw eiliadau o oleuni sydyn pan fuoch chi’n meddwl ‘ah, nawr te. Nawr dw i’n sylweddoli pam wnes i ei addysgu yn y ffordd honno’ neu ‘Nawr dw i’n gwybod fy mod i’n cael fy herio i ystyried rhywbeth yn wahanol’?

**Steve** – O bendant. Roedd cryn dipyn ohonynt, a dweud y gwir (chwerthin). Ar y cyfan, dw i ddim yn credu ein bod ni’n cymryd digon o amser i gamu’n ôl a myfyrio ar y pethau rydym ni’n eu gwneud yn dda, a’r pethau hynny y gallem ni eu newid, eu datblygu a’u haddasu.

Gwnaeth i mi feddwl am y ffyrdd amrywiol rwy’n addysgu, a’r dulliau rwy’n eu defnyddio yn yr ystafell ddosbarth. Mae elfennau o’m ffyrdd i o addysgu pan oeddwn i yn y gymuned gydag AABO y gwnes i eu hystyried nawr a meddwl ie, iawn, efallai roeddwn i ychydig yn amharod i’w defnyddio ar gyfer myfyrwyr amser llawn a oedd newydd gyrraedd yn syth o’r ysgol, ond weithiau gallant fod yr un mor ddefnyddiol gyda myfyrwyr ag y gallant fod gyda myfyrwyr aeddfed yn y gymuned.

Rwy’n credu eich bod chi’n cyfathrebu’n fwy effeithiol â myfyrwyr yn eich ffordd o drafod pethau. Roeddwn i fwy na thebyg braidd yn anawyddus neu’n fwy amharod nag y dylwn i fod wedi bod wrth ddefnyddio dulliau fel gweithio mewn pâr a oedd bob amser wedi gweithio’n dda gydag oedolion, ond mae rhoi’r dulliau hynny ar waith gyda myfyrwyr wedi gweithio’n dda hefyd. Rwy’ wedi sylwi bod myfyrwyr amser llawn yn fwy amharod i roi barn a dyma pam siaradais i am ddefnyddio Kahoot fel ffordd o ennyn cyfranogiad ganddynt a sicrhau eich bod chi’n cael y math hwnnw o adborth, ac rwy’n edrych mewn i hynny ar hyn o bryd.

Peth arall sy’n dda yw, yn aml, rydym yn gweld y rhestrau hyn o fodiwlau sydd ar gael, fel hyfforddi a datblygiad proffesiynol parhaus, a bellach rwy’n eu hystyried mewn ffordd fwy beirniadol, a beirniadol yn yr ystyr o allu gweld y budd o gymryd rhan ynddynt mewn meysydd penodol. Ddim eu gweld a meddwl “o, sa i’n siŵr”, gallaf edrych arnynt yn fwy beirniadol a meddwl ie, gallai hynny fod o fudd mawr i mi a gallai gael effaith ar fy ymarfer.

**Louise** – Felly rhan o fod yn gymrawd yw ymrwymiad i gynnal safonau da, i barhau i gadw’ch gwaith addysgu yn gyfoes, cadw’r pynciau’n gyfoes, a chadw’ch ymarfer yn gyfoes. Ac rydych chi wedi sôn am Kahoot a ffyrdd mwy ffurfiol o DPP. Pa bethau eraill rydych chi’n eu defnyddio i fod yn gyfoes?

**Steve -** Wel, rwy’n aelod o gymdeithasau proffesiynol, er enghraifft Cymdeithas Ieithyddiaeth Gymhwysol Prydain. Rwy’ bob amser yn meddwl ei fod yn syniad da os oes cymdeithas yn eich maes chi, ac mae’n eich galluogi chi i weithio gyda phobl eraill yn eich maes, rhannu arfer da, trafod yr heriau, ac mae’n teimlo’n llai ynysig, sy’n bendant yn rhywbeth buddiol yn fy marn i.

Mae pawb dan bwysau i wneud gwaith y REF ond byddai’n dda petai mwy o amser gennym i eistedd i lawr ac ystyried y cyfraniadau y gallem eu gwneud at waith addysgu, a phethau y gallem ni eu hysgrifennu. Rwy’ wedi gweithio gyda rhywun, sef cydweithiwr mewn sefydliad arall, i lunio nifer o adfyfyriadau ar y ffordd y caiff iaith ei haddysgu, er enghraifft, a dysgais i lawer gan hynny a, hefyd, mae’n gyfraniad i’r maes yn yr ystyr hynny gan nad yw tiwtoriaid iaith eraill o reidrwydd yn gweithio ym maes AU, ond mae egwyddorion yma sy’n berthnasol i bob lefel yn fy marn i, yn enwedig yn fy maes i o addysgu iaith, a byddwn i’n bendant yn argymell hyn ac yn credu y dylai fod mwy o gydnabyddiaeth i’r math hwn o waith nag a gafwyd yn y gorffennol, sy’n beth da hefyd.

**Louise** – Gallaf weld o’n trafodaethau blaenorol ac wrth gerdded ar hyd y coridor fod gennych ymagwedd golegaidd. Faint o bwysigrwydd sydd i’r trafodaethau hyn mewn coridorau neu mewn swyddfeydd yn eich barn chi?

**Steve –** Mae’n nhw’n hollbwysig, yn fy marn i. Hollbwysig. Mae’r rhyngweithio hwnnw, a’r gallu i alw heibio yn y coridor – sy’n rhywbeth rydym ni’n ei wneud drwy’r amser yma – a dweud “rwy’ wedi bod yn meddwl am wneud hyn, beth yw’ch barn chi?” i gael adborth, hynny yw, adborth anffurfiol oherwydd os byddech chi’n mynd i ofyn amdano’n ffurfiol gallech chi fod yn llai awyddus, mae’r math hwn o drefniant yn eich galluogi chi i wneud hynny mewn ffordd anffurfiol mewn man y gellir ei alw’n “lle diogel”, fel petai, lle gobeithio na chaiff eich awgrym ymateb dirmygus neu ddiffyg ymateb cadarnhaol. Rwy'n credu ei fod yn fuddiol iawn, iawn a dylai pawb achub ar y cyfle – gallwn ni i gyd ddysgu gan ein gilydd bob amser, does dim ots am faint rydych chi wedi bod yn gweithio yma.

**Louise -** Galla i weld eich bod chi'n cadw'ch pwnc yn gyfoes gyda sawl erthygl, felly ble rydych chi'n cael y math hwn o lenyddiaeth?

**Steve** – Eto, os ydych chi'n aelod o gymdeithas broffesiynol, fel Cymdeithas Ieithyddiaeth Gymhwysol Prydain, mae rhestrau e-bost er mwyn i chi anfon neges at bawb. Felly bydd rhywun yn dweud ar Twitter, mae Twitter yn ffynhonnell dda hefyd. Mae Twitter yn ffynhonnell dda iawn – os ydych chi'n dilyn y bobl iawn – gwnewch yn siŵr eich bod chi'n gwybod pwy rydych chi'n eu dilyn (chwerthin). Yr hyn sy'n digwydd yn aml i mi yw bydd rhywun yn dweud ei fod e’ newydd gyhoeddi ym maes x ac rwy'n meddwl bod hynny'n swnio'n ddiddorol, ac felly af fi i ganfod y darn ac felly mae'n bosib canfod yr wybodaeth fel yna.

Felly mae bod yn aelod o sefydliad proffesiynol bob amser yn syniad da, ac mae gan bron pob maes disgyblaeth un erbyn hyn. Twitter a sgwrsio yn y coridor, bydd rhywun yn dweud "darllenais i hyn, roedd yn dda iawn a dysgais i lawer am "beth bynnag" felly rwy'n meddwl darllena i hynny neu mae modd ei fenthyg gan rywun. Mae hynny'n ffordd dda o gael gwybod am yr hyn sy'n digwydd yn eich maes. Mae'n hanfodol ein bod ni i gyd yn gwneud hynny.

**Louise** – Diolch yn fawr iawn. Mae gan Fframwaith Safonau Proffesiynol y DU, sef UKPSF, y dimensiynau ymarfer hyn, y 3 rhan gydrannol. Pa rai ohonynt sydd fwyaf perthnasol i chi a pha rai y gellir cysylltu â nhw orau, yn eich barn chi?

**Steve –** Wrth reswm, maent i gyd yno am reswm da. Y Meysydd Gweithgareddau yw'n rhai sydd wir yn gwneud i chi ganolbwyntio gan eich bod yn ysgrifennu amdanynt yn eich cais.

Ond mae meddwl am sut mae elfennau Gwybodaeth Graidd a Gwerthoedd Proffesiynol yn berthnasol iddynt hefyd yn ymarfer da iawn. Felly, fy ateb i fyddai maen nhw i gyd yr un mor bwysig oherwydd drwy ystyried pob un ohonynt, fe gewch chi syniad cyfannol o’ch sefyllfa chi. Roedd hynny'n ddefnyddiol iawn i mi. Hynny yw, y syniad o iawn, mae Meysydd Gweithgareddau gennych ond sut mae'ch Gwybodaeth Graidd yn ategu hynny? Sut caiff ei llywio gan werthoedd proffesiynol? Sut maent yn perthyn i'w gilydd? A thrwy feddwl am hynny i gyd yn ei gyfanrwydd, cewch chi drosolwg cyfannol a hynny, i mi, yw un o'r pethau da am yr holl ymarfer

**Louise** – Pa eiriau o anogaeth sydd gennych i rywun sy'n ansicr am wneud cais?

**Steve** – Iawn, yn gyntaf oll, ewch i'r cyfarfodydd cychwynnol sydd gennych. Byddaf yn gwbl onest yma, ac rydych chi'n gwybod hyn, nid wyf yn cuddio dim byd, es i i un, wnes i ddim ei olrhain gan gredu nad oedd amser gen i, felly chi'n oedi achos dyw'r amser ddim gennych chi. Yna, es i i un arall eto a'r tro hwn roeddwn i'n meddwl "mae'n wir rhaid i mi ddechrau gwneud hwn o ddifri."

Ond peidiwch ag oedi fyddai fy nghyngor i.

Ewch i'r cyfarfod hwnnw gan feddwl iawn, mae'n edrych fel llawer o waith, i baratoi, a byddwn i ddim yn dweud nad oes gwaith ynghlwm wrtho, ond mae buddion ar y diwedd. Fel llawer o bethau. Y broses o adfyfyrio ar eich ymarfer yw'r rhan orau i fi mwy na thebyg.

Peidiwch â meddwl am y peth mewn ffordd negyddol. Rwy'n mynd yno a bydda i'n clywed am yr holl bethau dw i ddim wedi bod yn eu gwneud.

Rhan arall o'r broses yw cael gwybod yr hyn rydych chi wedi bod yn ei wneud, ac yn dda, a gall hynny godi calon i wybod bod agweddau ar eich ymarfer na fyddwch chi wedi eu hystyried yn dda iawn, ac mae hynny'n rhoi hwb i chi.

WC: 1805